- Jeg havde en god forbindelse med Kevin. Han var en ligetil fyr. Problemet var, at han skulle lære på den hårde måde, skriver Jenson Button i sin biografi om året med en dansk teamkammerat

AUSTIN (Ekstra Bladet): Når man har kørt 17 sæsoner i Formel 1 og været verdensmester, gør en enkelt sæson med Kevin Magnussen ikke det helt store indtryk.

2014-sæsonen fylder alligevel meget i Jenson Buttons bevidsthed, og så synes briten, at Ron Dennis og McLaren smed Kevin Magnussen i poolen uden at kunne bunde.

Det skriver han i sin selvbiografi ‘Jenson Button: Life to the Limit’.

I så bestemte vendinger, en diplomat som Button evner, kritiserer han Ron Dennis’ tilbagevenden som aktiv topchef for McLaren. Medejeren havde ikke længere styr på forretningen og var ‘ude af trit’ med både teamet og Formel 1-sporten.

Efter en sæson med Sergio Perez som teamkammerat - og ham kom Button ikke godt ud af det med særligt til at begynde med - blev den da 21-årige dansker forfremmet.

- Jeg havde en god forbindelse med Kevin. Han var en ligetil fyr. Problemet var, at han skulle lære på den hårde måde; han var blevet smidt i den dybe ende med Ron som chef og en verdensmester som teamkammerat i sit første år. Og selv om han var konkurrencedygtig i den første halvdel af sæsonen, fandt han det meget sværere i den anden, skriver Button.

- Jeg er typen, som trives med en konkurrencedygtig holdkammerat, og desværre skete det ikke helt. Det hjalp heller ikke, at bilen ikke var god.

For Jenson Button var 2014-sæsonen begyndelsen på enden af F1-karrieren.

På den sportslige side på grund af V6-hybridmotorerne. Langt mere betydningsfuldt mistede han sin far, som var en stor del af hans liv og karriere.

- Jeg var lammet af sorg og i en choktilstand af mistet passion for sporten. Jeg prøvede at skjule det, men min mangel på begejstring var tydelig. Se interview fra den periode, og du forstår, hvad jeg mener, skriver Button.

- Som resultat deraf begyndte pressen at spekulere i min fremtid, og rygtet var, at Fernando skulle være makker med Kevin. Pludselig følte jeg, at jeg skulle retfærdiggøre min position på holdet; hvert løb føltes som en prøve.

- Jeg ønskede at blive - eller det troede jeg på det tidspunkt - men jeg følte mig usikker hos McLaren. Den følelse gjorde ikke ligefrem tingene nemmere, skriver Button.

Hele forløbet i slutningen af 2014, hvor Ron Dennis og den sportslige ledelse bliver overtrumfet af resten af flertallet i bestyrelsen, kommer Button ikke ind på i sin bog.

Se også: Langt til toppen for Kevin: Haas-ejer frygter svær 2018-sæson

Se også: Formel 1-legende fatter det ikke: Den værste beslutning nogensinde

Kevin i dobbelt-konflikt: 'Det ødelagde mit løb'